cyanic-selkie/wikianc huggingface dataset:
Wortel (groente)
Geskiedenis
Die huidige oranje wortel is slegs die resultaat van selektiewe oor-en-oor kruising. Die eerste wortels kom oorspronklik uit Persië (vandag Iran) en is deur die V.O.C. in die 17de eeu na Nederland gebring. Die wortel word hierna in Nederland gekruis totdat dit die oranje kleur van die Huis van Oranje-Nassau aanneem, deur die verhoging van betakaroteen (Vitamien A)-vlakke daarin. Dus het die wortel sy huidige kleur aan die 'Oranjes' van Nederland te danke. Die oranje wortel word daarna in die 17de eeu oor die res van Europa versprei.
Bestanddele
Die berekende voedingswaarde van 100 gram vars wortel is:
Ruïne Iberg
Die Ruine Iberg is die oorblyfsels van 'n kasteel op die gelyknamige berg (Iberg) op die grens van die munisipaliteit  van Riniken in die Switserse Kanton Aargau. Vandag is daar slegs enkele murasies van die ruïnes sigbaar.
Die geskiedenis van die kasteel
Die kasteel is in die 11de eeu aan die noordoostelike kant van die berg Iberg gebou. Hierdie eerste gebou het uit 'n hoofgebou, beveiligde ingang en twee kleiner geboue bestaan. Bykomend is 'n diep sloot gegrawe om die kasteel te beskerm teen aanvalle uit die suide. Daar is geen oorgelewerde dokumente wat na kasteel of sy inwoners verwys nie en argeologiese opgrawings lewer die enigste aanduidings. Aan die einde van die 12de eeu is die kasteel deur 'n brand verwoes. Na die brand is die kasteel weer herbou, waartydens bykomende verdedigingsslote en 'n bykomende toring bygevoeg is. Die kasteel is egter nooit voltooi nie en is nie weer daarna bewoon nie. Die gebied om die kasteel het in die 11de en 12de grotendeels aan die Habsburgers behoort en is dit dus waarskynlik dat die kasteel deur hulle gebou is.
Suiderkruis
Die Suiderkruis, ook bekend onder sy Latynse naam, Crux, is die kleinste sterrebeeld in die lugruim. Vanweë sy duidelike sigbaarheid en simboolkrag as kenmerk van die suidelike naglug is dit egter een van die beroemdstes. Die Suiderkruis is in die herfs in die Suidelike Halfrond te sien en is dus byvoorbeeld nie sigbaar in lande soos Kanada nie; maar wel in gebiede onder ’n breedtegraad van +30°.
Die kruis self word gevorm deur die sterre Acrux (Alpha Crucis), Mimosa (Beta Crucis), Gacrux (Gamma Crucis) en Delta Crucis.
Die Suiderkruis bereik sy hoogste punt aan die hemelruim op 1 Mei om tienuur saans.
Oorsprong
Daar is feitliks niks bekend oor die geskiedenis van hierdie sterrebeeld nie, aangesien die antieke sterrekykers soos Ptolemeus dit gewoonlik as die voet van die Sentour beskryf het en nie as een van die tradisionele sterrebelde nie. In die antieke tyd was die Suiderkruis vir mense in die Mediterreense lande nog sigbaar. Weens die presessiebeweging van die aarde het sy ligging deur die eeue egter steeds verder suid geskuif.
Die Suiderkruis verwerf eers in die 15de en 16de eeu tydens die verkenningsvaarte van die Portugese en Spanjaarde weer bekendheid; hulle beskou dit as ’n godsdienstige simbool wat hulle aanspoor om verder te gaan. Die kruis dien ook as ’n oriëntasiepunt, aangesien sy vertikale as na die suidelike hemelpool wys.
Die eerste klassifisering as ’n selfstandige sterrebeeld in die jaar 1679 word aan die Franse sterrekundige Augustin Royer toegeskryf. Sy eweknie vir bewoners van die Noordelike Halfrond is die Noorderkruis - die sterrebeeld Swaan.
Die vyf helderste sterre van die Suiderkruis (α, β, γ, δ en ε Crucis) verskyn op die nasionale vlae van Australië, Brasilië, Nieu-Seeland (hier ontbreek egter die epsilon-ster), Papoea-Nieu-Guinee en Samoa. Daarnaas versier dit ook die vlae van die Australiese staat Victoria, die Australiese hoofstadgebied Canberra en die Noordelike Gebied (Northern Territory) van Australië, die Magallanes-gebied van Chili en ’n aantal Argentynse provinsiale vlae en simbole.
Die vlag van die Suid-Amerikaanse handelsone Mercosur wys vier van die helderste sterre, waarby soos in die geval van Nieu-Seeland epsilon weggelaat is.
’n Steensimbool van die sterrebeeld is in die historiese Inkastad Macchu Picchu gevind.
Die Suiderkruis as simbool op vlae
’n Aantal lande van die Suidelike Halfrond soos Australië, Brasilië, Papoea-Nieu-Guinee, Samoa en Nieu-Seeland beeld die vyf helderste sterre van die Suiderkruis op hul vlae uit:
Albrecht I van Brandenburg
Albrecht I van Brandenburg, ook bekend onder sy bynaam Albrecht die Beer of as Albrecht von Ballenstedt (* omstreeks 1100; † 18 November 1170 in Stendal), het as heerser van die Askaniër-dinastie in 1157 die Mark Brandenburg gestig en as sy eerste markgraaf geregeer.
Albrecht het die vestiging van Duitse setlaars in die ooste bevorder en die gewes Nordmark, wat tydens die Groot Slawiese Opstand in 983 verlore gegaan het, as Mark Brandenburg weer by die Heilige Romeinse Ryk ingelyf.
Darrell Zwerling
Darrell Zwerling (9 September 1928 – 11 April 2014) was 'n Amerikaanse akteur. Hy was bekend vir sy rolle in die rolprente Chinatown (1974), Grease (1978), ...and justice for all. (1979), en Wild at Heart (1990).
Snow White and the Seven Dwarfs
Snow White and the Seven Dwarfs is die wêreld se eerste vollengte tekenprent. Dit is in 1937 deur The Walt Disney Company vervaardig. Net soos Walt Disney se kortfilms was Snow White 'n reuse-sukses.
Afrikamoerbei
Die Afrikamoerbei (Morus mesozygia) is 'n boom en is in Suid-Afrika beperk tot die kuswoud noord van St. Lucia. Die blare is kenmerkend maar die blomme en vrugte is onopvallend.
Die boom se FSA-nommer is 44.
Namakwavy
Die Namakwavy (Ficus cordata) is 'n boom en is beperk tot dor habitatte in die weste van Suid-Afrika. Die boom is dikwels die grootste en opvallendste boom in die landskap. Die boom se FSA-nommer is 51. Die spesie is ook inheems in Angola, Botswana, Cabinda, Kameroen, Katar, Namibië, Oman en die Verenigde Arabiese Emirate.
Wapen
Wapen kan na een van die volgende verwys:
Clathria paucispicula
Clathria paucispicula is 'n sponsspesie in die taksonomiese indeling van die Demospongiae (gewone sponse). Die liggaam van die spons bestaan uit kieselnaalde en sponginevesels en is in staat om baie water op te neem.
Huis van Bernadotte
Die Huis van Bernadotte, die huidige koningshuis van Swede, regeer sedert 1818. Tussen 1818 en 1905 was dit ook die koningshuis van Noorweë.
Geskiedenis
Ná die Finse Oorlog in 1809 het Swede Finland verloor. Laasgenoemde land het eeue lank die oostelike helfte van die Sweedse Ryk uitgemaak. Die woede en griewe teenoor koning Gustaf IV Adolf het ’n staatgreep bespoedig en Gustav Adolf se oom, die kinderlose Karl XIII, het hom vervang. Dit was net ’n tydelike oplossing en in 1810 het die Sweedse Riksdag die Deense prins Christian August van Augustenborg as troonopvolger gekies. As Sweedse kroonprins het hy die naam Karl August aangeneem; hy is egter later dieselfde jaar dood.
Omdat Napoleon I keiser van Frankryk was en direk of indirek oor ’n groot deel van kontinentale Europa geheers het, het die Sweedse parlement gedink dit sou net prakties wees om ’n koning te kies wat Napoleon sou goedkeur. Op 21 Augustus 1810 het die Riksdag Jean-Baptiste Bernadotte, maarskalk van Frankryk, as nuwe troonopvolger gekies.
As kroonprins van Swede het hy die naam Karl Johan aangeneem en amptelik as regent waargeneem tydens die res van Karl XIII se bewind. Hy het in 1814 ’n gedwonge vereniging tussen Swede en Noorweë bewerkstellig in die Veldtog teen Noorweë. Jean-Baptiste Bernadotte het van 5 Februarie 1818 tot met sy dood op 8 Maart 1844 as koning Karl XIV van Swede en Karl III Johan van Noorweë regeer.
Die Huis van Bernadotte het oor albei lande regeer tot in 1905 met die ontbinding van die unie tussen Swede en Noorweë. Prins Karl van Denemarke, ’n kleinseun van koning Karl XV, is toe as Noorweë se nuwe koning gekies.
Five Eyes
Die Five Eyes (FVEY) is 'n Engelssprekende intelligensie alliansie bestaande uit Australië, Kanada, Nieu-Seeland, die Verenigde Koninkryk en die Verenigde State van Amerika. Hierdie lande is onderlinge partye by die multilaterale UKUSA-ooreenkoms, 'n verdrag vir samewerking in seinintelligensie.
Die oorsprong van die FVEY kan teruggevoer word na die periode na die Tweede Wêreldoorlog, toe die Geallieerdes die Atlantiese Handves uitgereik het om hul doelstellings vir 'n naoorlogse wêreld uit te lê. Gedurende die Koue Oorlog is die ECHELON-toesigstelsel aanvanklik deur die FVEY ontwikkel om die kommunikasie van die voormalige Sowjetunie en die Oosbloklande te monitor, hoewel dit nou gebruik word om miljarde privaatkommunikasies wêreldwyd te monitor.
Aan die einde van die 1990s is die bestaan van ECHELON aan die publiek bekend gemaak, wat 'n groot debat in die Europese Parlement en, in 'n mindere mate, die Kongres van die Verenigde State veroorsaak het. As deel van die pogings sedert die aanhoudende oorlog teen terrorisme sedert 2001, het die FVEY hul toesigvermoë verder uitgebrei, met meer klem op die monitering van die Wêreldwye web. Die voormalige NSA-kontrakteur Edward Snowden het die Five Eyes beskryf as 'n "supra-nasionale intelligensie-organisasie wat nie aan die bekende wette van sy eie lande gehoor gee nie". Uit dokumente wat Snowden in 2013 uitgelek het, is aan die lig gebring dat die FVEY op mekaar se burgers gespioeneer het en die versamelde inligting met mekaar gedeel het om beperkende binnelandse regulasies oor toesig oor hul burgers te omseil.
Ten spyte van volgehoue omstredenheid oor sy metodes, bly die Five Eyes-verhouding een van die mees omvattende bekende spioenasie-alliansies in die geskiedenis.
Aangesien verwerkte intelligensie uit verskeie bronne versamel word, is die intelligensie wat gedeel word nie beperk tot seinintelligensie (SIGINT) nie, en dikwels behels dit verdediging intelligensie sowel as menslike intelligensie (HUMINT), kuberspioenasie en geospatiale intelligensie (GEOINT).
Hibberdene
Hibberdene is 'n klein kusdorp in KwaZulu-Natal, Suid-Afrika en setel van die Umzumbe Plaaslike Munisipaliteit. Die dorp is na C Maxwell-Hibberd vernoem, die voormalige posmeester-generaal van KwaZulu-Natal. Die N2 nasionale pad gaan naby Hibberdene verby.
Hibberdene is naby die Mzumberivier (Umzumberivier) en die Mzimayirivier waar dit in die Indiese Oseaan uitmond by -30.58417°N, 30.57083°W.
Tuppence Middleton
Tuppence Middleton (gebore 21 Februarie 1987) is 'n Engelse aktrise. Sy is bekend vir haar rolle in die rolprente The Imitation Game (2014) en The Current War (2017), en in die televisiereeks Sense8 (2015).
Joachim Król
Joachim Król (gebore 17 Junie 1957) is 'n Duitse akteur. Hy is bekend vir sy rolle in die rolprente Maybe... Maybe Not (1994), Lola rennt (1998), en The Piano Player (1999), en in die televisiereeks Tatort (1970).
Hererosesambos
Die Hererosesambos (Sesamothamnus guerichii) is 'n doringagtige, kremetartagtige dwergplant of klein boompie wat in die noordweste van Namibië en Angola voorkom in rotsagtige habitatte. Die boom is vir die grootste gedeelte van die jaar blaarloos en het net na reën blare en dan slegs vir ongeveer 'n maand. Hierdie boom dra goudgeel blomme.
Die boom se FSA-nommer is 679.
Buccleuch
Buccleuch is 'n voorstad net oos van Sandton, in Johannesburg, Suid-Afrika.
KSV Vatan Spor Bremen
Die klub is op 20 Mei 1978 deur Turkse immigrante as 'n sokkerklub gestig en moes heel onder aan die voet van die Duitse sokkerstruktuur begin in die Kreisliga C. Die klub het homself mettertyd gevestig as 'n krag in die plaaslike ligas en het sy hoogtepunt bereik toe hy in 1995 vir 'n seisoen in die Oberliga meegeding het op die vierde vlak.
In 1979 het die klub ook 'n stoei-afdeling op die been gebring, wat in 1980 vir die klub se grootste prestasie gesorg het deur die Duitse kampioenskap te wen. Die stoei-afdeling het egter weer in 1981 ontbind.
Nicholis Louw
Nicholis Louw (gebore 30 Desember 1979) is 'n bekende Afrikaanse pop- en operasanger. Sy solodebuutalbum, My Hart Is Aan Die Brand is in 2003 deur Select-musiek uitgegee. Van sy treffers sluit in Ek Wil My Baby Hê Vanaand, Rock Daai Lyfie en Generaal.
Louw is op 12 Julie 2014 met Denise Shrewsbury getroud.
Petronas-torings
Die Petronas-torings, ook bekend as die Petronas-tweelingtoring (Maleis: Menara Petronas, of Menara Berkembar Petronas), is 'n tweelingtoring in Kuala Lumpur, Maleisië. Volgens die "Council on Tall Buildings and Urban Habitat" (CTBUH) se ranglys was dit van 1998 tot 2004 amptelik die hoogste gebou ter wêreld, en is steeds die hoogste tweelingtoring ter wêreld. Die geboue, saam met die nabygeleë Kuala Lumpur-toring, is 'n onmiskenbare landmerk van Kuala Lumpur.
Geskiedenis
Die torings is deur die Argentyns-Amerikaanse argitek César Pelli ontwerp. Hy het 'n eiesoortige styl ontwikkel om die 21ste-eeuse ikoon vir Kuala Lumpur te ontwerp. Die beplanning van die torings het op 1 Januarie 1992 begin en het toetse en simulasies vir wind en las ingesluit. Sewe jaar se bouwerk het op die oorspronklike perseel van die Selangor Turf Club gevolg, met die uitgrawings wat op 1 Maart 1993 begin het.
John W. Young
Kaptein John Watts Young (* 24 September 1930 – † 5 Januarie 2018) was 'n Amerikaanse ruimtevaarder, vlootoffisier, vlieënier, toetsvlieënier en lugvaartingenieur. Hy is die negende persoon wat op die Maan geloop het as bevelvoerder van die Apollo 16-missie in 1972.
Hy het die langste loopbaan as 'n ruimteman gehad, altesaam 42 jaar van aktiewe diens vir Nasa. Hy is die enigste persoon wat in vier klasse van ruimtetuie gevlieg het, naamlik die Gemini-program in Gemini 3 en Gemini 10, die Apollo-beheermodule, die Apollo-maanmodule en die ruimtependeltuig, en ook die bevelvoerder was.
Beverly Aadlen
Beverly Aadland (16 September 1942 – 5 Januarie 2010) was 'n Amerikaanse aktrise. Sy was bekend vir haar rolle in die rolprente South Pacific (1958) en Cuban Rebel Girls (1959).
Clathria pauper
Clathria pauper is 'n sponsspesie in die taksonomiese indeling van die Demospongiae (gewone sponse). Die liggaam van die spons bestaan uit kieselnaalde en sponginevesels en is in staat om baie water op te neem.
Die spons behoort tot die genus Clathria en tot die familie Microcionidae. Die wetenskaplike naam van die spesie is die eerste keer geldig gepubliseer in 1927 deur Brøndsted.
Ruïne Böbikon
Geskiedenis
Daar is nie veel bekend oor die voormalige kasteel nie. Volgens argeologiese opgrawings is die kasteel vermoedelik rondom die jaar 1100 gebou. In 'n dokument uit die jaar 1113 word Erfridus van die familie "van Bebikon" genoem. Hy kon moontlik die kasteel gebou het.
Die oorspronklike kasteel het uit 'n bering (ringmuur) bestaan waarbinne een gebou bestaan het. In die 13de eeu is die kasteel herbou. Die nuwe bering (ringmuur) het nou 'n vyfhoekige uitleg gehad en 'n beveiligde ingang aan die westekant. Aan die bergkant van die gebou is 'n toring gebou met fondasies van sewe maal sewe meter. Dit is onbekend wie hierdie "tweede" kasteel gebou het. Die opgrawings dui aan dat die kasteel vanaf die middel van die 13de eeu verlate was en toe vervalle geraak het.
Jedward
Jedward is 'n tweeling-sangpaar van Ierland. Hulle is bekend in Europa as gevolg van hulle deelname aan die Eurovision-sangfees.
Miranda de Ebro
Miranda de Ebro is 'n Spaanse stad en munisipaliteit in die provinsie Burgos, wat deel uitmaak van die outonome gewes Kastilië en León. Die stad is aan die Ebro geleë en na dié rivier genoem.
Royal Mail
Royal Mail plc (Skots-Gaelies: a' Phuist Rìoghail, Wallies: Post Brenhinol), is 'n posonderneming in die Verenigde Koninkryk wat oorspronklik in 1516 deur koning Hendrik VIII gestig is toe hy aan Sir Brian Tuke die opdrag gegee het om 'n posnetwerk in diens van die koninklike Engelse hof te vestig. Onder koning Karel I het hierdie posnetwerk sy dienste vanaf 1635 ook aan die publiek beskikbaar gestel. In Oliver Cromwell se Gemenebes van Engeland het die posdiens as General Post Office bekendgestaan.
2006 Formule Een-seisoen
Die Formule Een-seisoen van 2006 het uit 18 Grands Prix-wedrenne bestaan.
Spanveranderinge
Vier prominente name het hierdie seisoen uit die sport verdwyn, met Minardi, Sauber, BAR en Jordan wat kop uitgetrek het, en een nuwe span, Super Aguri, wat op die laaste oomblik ingeskryf het. Minardi is oorgeneem deur Red Bull, en vernoem na die Italiaans vir Red Bull, nl. Toro Rosso. Die Sauber-naam het gebly, hoewel dit grotendeels uit sentiment was, aangesien BMW 80% van die span besit het en Peter Sauber die ander 20%. Jordan het MF1 Racing geword, aangesien Midland weer begin het ná 'n teleurstellende eerste seisoen onder die Jordannaam. Die span is laat in die seisoen deur Spyker gekoop. Honda, wat reeds 'n belang van 45% in die BAR-span besit het, het hul oorname van die span voltooi en die naam aan die begin van die seisoen na Honda Racing F1-span verander. Super Aguri F1 het ook vir hul eerste seisoen ingeskryf, en het steun gekry van Honda, insluitende tegnologie en enjins, omdat die Honda-renjaer Takuma Sato hulle motor bestuur het.
Royal Mail
Vir die grootste deel van sy geskiedenis was Royal Mail 'n staatsonderneming wat as 'n regeringsdepartement of 'n publieke maatskappy bedryf is. Eers met die afkondiging van die Wet oor Posdienste van 2011 (Postal Services Act 2011) is die meerderheid aandele in Royal Mail vanaf 15 Oktober 2013 op die Londense Effektebeurs verhandel. Twee maande later, op 23 Desember 2013, is die aandele in die FTSE 100-indeks gelys.
Aanvanklik het die Britse regering deur Postal Services Holding Company Ltd 'n minderheid aandele van dertig persent in Royal Mail gehou. Op 4 Junie 2015 het die minister van finansies, George Osborne, aangekondig dat die regering sy oorblywende aandele sal verkoop. Nog in dieselfde jaar is Royal Mail volledig geprivatiseer.
As houermaatskappy beheer Postal Services Holding Company Ltd ook Post Office Ltd wat op 1 April 2012 as 'n selfstandige onderneming van Royal Mail afgeskei is en steeds as staatsonderneming bestuur word.
Bethanie, Vrystaat
Bethanie is 'n nedersetting in die Xhariep-distriksmunisipaliteit in die Vrystaat.
Bethanie is 'n voormalige sendingstasie van die Berlynse Sendinggenootskap, in 1834 gestig deur Gebel en Kraul om die Korana te bedien. Die naam is Hebreeus vir 'n huis van ellende. Die stasie is herdoop na Wurasoord in 1919, nadat ene C Wuras verantwoordelikheid daarvoor oorgeneem het.
Ligging
Die dorpie is by nagenoeg 29° 36′ nood en 26° oos geleë, aan die Rietrivier, noord van Trompsburg, noordoos van Edenburg, 60 km suid van Bloemfontein en net wes van die N1-hoofpad.
Geskiedenis
Die Berlynse Sendinggenootskap het in 1834 vyf sendelinge gestuur om hulle te vestig noord van die Oranjerivier op 'n terrein met drie fonteine wat deur Adam Kok aan hulle toegeken is. Op 24 September begin hul met hul werksaamhede daar en die noem die stasie Bethanie, die Huis van Ellende. Hulle rig 'n tydelike kerk en skool op om onder die Koranna te werk. Reeds in 1836 word die sendelinge deur vyf nuwes vervang. Theodor Radloff, Ludwig Zerwick, A. Ortlepp en R. Lange staan onder leiding van C.F. Wuras. Tuine, vrugteboorde en damme word deur die bekeerlinge aangelê. Die boerdery ontwikkel met die klem op skape en perde. 'n Wolwassery en 'n skrynwerkerswinkel is begin. In 1845 word die eerste permanente kerkgebou ingewy, maar op 25 September 1869 word reeds 'n nuwe kerkgebou met sitplek vir 500 in gebruik geneem. Destyds was dit die grootse kerkgebou noord van die Oranjerivier. Die Koranna trek weg van die stasie, maar hul plek word gou gevul deur Betsjoeanas (Tswanas) en vrygestelde slawe. Die dorpie ontwikkel so dat dit selfs 'n eie dokter, dorpskantoor en tronk kry. Kleiner hofsake word hier aangehoor.
Bethanie ontwikkel ook tot sentrum van die Duitse kultuurlewe in die binneland van Suid-Afrika. In 1894 bereik die spoorlyn die dorpie. Met die uitbreek van die Tweede Vryheidsoorlog kom die ontwikkeling tot stilstand. Die Eerste Wêreldoorlog versnel die agteruitgang en in 1925 verkoop die Berlynse Sendinggenootskap 'n groot deel van sy plaasgrond. Tot in die 1940’s was hier nog 'n lewendige kerkgemeenskap. Daarna is die Groepsgebiedewet streng toegepas. Gevolglik word die skool in 1953 onder beheer van die Departement van Bantoe-onderwys geplaas en in 1963 is alle jongmense na Thaba Nchu verskuif. Deur 'n geslaagde grondeis in die 1990's is die kerk en sy grond aan die Griekwas toegeken. Dit was die eerste suksesvolle grondeis in die Vrystaat.
Louis Oosthuizen
Lodewicus Theodorus Oosthuizen (Mosselbaai, 19 Oktober 1982) is 'n professionele gholfspeler van Suid-Afrika.
Amateur
Louis Oosthuizen het in 'n gesin wat tennis speel grootgeword, maar verkies om eerder gholf te speel. In 1999 word hy lid van die Ernie Els-stigting en word deur die voormalige nommer een van Europa geïnspireer en gehelp.
Professioneel
Hy word in 2002 professioneel en is sederd 2006 onder die top-100 in die Europese PGA Toer. In 2009 kom hy tweede in Aboe Dhabi en Katar en eindig in die 34ste plek in die "Race To Dubai", wat hom op die beginlys van die wêreldkampioenskap in Doebai plaas.
In 2010 behaal hy sy eerste oorwinning op die Europese PGA Toer. Hiermee haal hy die top-50 op die Wêreldranglys wat hom in staat stel om twee weke later weer aan die Meesters deel te neem.
Guanche-mummie
Die Guanche-mummies is die mummies van lede van die inheemse Guanche-volk van die Tenerife (Kanariese Eilande). Die meeste dateer van die tydperk voor die Spaanse besetting van die gebied in die 1400's. Die metodes van balseming is soortgelyk aan dié van die Antieke Egiptenare, hoewel minder mummies van die Guanche behoue gebly het weens plundering en ontheiliging.
Mummifikasie het nie op alle eilande bestaan ​​nie. Die mummies van Tenerife is die beste bewaar en dus die deeglikste bestudeer. Huidige navorsing beweer dat die praktyk van mummifikasie op Tenerife gekonsentreer is, terwyl dit op ander eilande bewaar is as gevolg van omgewingsfaktore.
Van die Guanche-mummies is:
Alexandra Moen
Alexandra Moen (gebore 1978) is 'n Engelse aktrise. Sy is bekend vir haar rolle in die televisiereekse Doctor Who (2005), Hotel Babylon (2006), Strike Back (2010), en Fortitude (2015).
Clathria pellicula
Clathria pellicula is 'n sponsspesie in die taksonomiese indeling van die Demospongiae (gewone sponse). Die liggaam van die spons bestaan uit kieselnaalde en sponginevesels en is in staat om baie water op te neem.
Die spons behoort tot die genus Clathria en tot die familie Microcionidae. Die wetenskaplike naam van die spesie is die eerste keer geldig gepubliseer in 1897 deur Whitelegge.
Gewone platanna
Die gewone platanna (Xenopus laevis) is 'n padda wat endemies is aan Afrika suid van die Sahara. In Engels staan dit bekend as die African clawed frog. Hierdie padda was gebruik om swangerskap van vroue te bevestig. Dit het tot gevolg gehad dat lewende paddas uitgevoer is na die res van die wêreld waar hulle indringerspesies geword het.
Voorkoms
Die padda is plat met die oë bo-op die voorkop en dit het 'n afgeplatte lyf. Die voorpote is kort en dun en die agterpote groot en sterk met swemvliese tussen die tone. Die padda is byna totaal waterlewend en kom slegs tydens reën land toe.
Hulle vreet waterinsekte, paddavissies en vissies.
Paulshof
Paulshof is 'n voorstad net noord van Sandton, in Johannesburg, Suid-Afrika.
Angela Aames
Angela Aames (27 Februarie 1956 – 27 November 1988) was 'n Amerikaanse aktrise. Sy was bekend vir haar rolle in die rolprente Fairy Tales (1978), Scarface (1983), en Bachelor Party (1984), en in die televisiereeks Mork & Mindy (1978).
Japannese skryfstelsel
Die moderne Japannese skryfstelsel gebruik drie hoofskrifte:
Tot 'n mindere mate gebruik moderne geskrewe Japannees ook romaji, die gebruik van die Latynse alfabet in Japannees. Voorbeelde van die gebruik sluit in afkortings soos "CD" en "DVD". Dit is ook moontlik om gesproke of geskrewe Japannees geheel en al in die Latynse alfabet te skryf. Verskeie stelsels vir die romanisering van Japannees word gebruik. Geromaniseerde Japannees, wat ook as rōmaji bekend staan, word baie keer deur buitelandse studente van Japannees gebruik terwyl hulle nog nie die drie hoofskrifte bemeester het nie. Hoewel daar vandag algemene ondersteuning vir direkte invoer van kana op rekenaars is, gebruik moedertaalsprekers baie keer wāpuro rōmaji of "woordverwerker-romaji" om Japannees op rekenaars in te voer.
Voorbeelde van woorde wat in Japannees geskryf is:
Kollasionering (woordbou) in Japannees is gegrond op die kana wat die uitspraak van die woorde uitdruk, eerder as die kanji. Die kana kan volgens twee ordeninge gerangskik word, die veelvoorkomende gojūon (vyftig-klank) ordening, of die outydse iroha ordening. Chinese karakter woordeboeke word ook gerangskik volgens die radikaal-stelsel.
Ludger Pistor
Ludger Pistor (gebore 16 Maart 1959) is 'n Duitse akteur. Hy is bekend vir sy rolle in die rolprente Lola rennt (1998), Casino Royale (2006), en Inglourious Basterds (2009).
Onderdaan
'n Onderdaan is 'n persoon wat die heerskappy van 'n koning of koningin aanvaar. Heelwat inwoners van Brittanje, Nederland en eSwatini asook die Statebond is onderdane.
In Nederland is tans elke burger ook onderdaan en elke onderdaan ook burger, maar in die verlede was dit nie de geval nie. Mense in Nederlands-Indië was onderdane, maar nie burgers nie. Met die einde van die koloniale tydperk het hierdie verskil verdwyn.
Mummie van San Andrés
Die Mummie van San Andrés is 'n menslike mummie wat deel uitmaak van die Guanche-kultuur (ou inwoners van die Kanariese Eilande in Spanje).
Die mummie is gevind in 'n grot in 'n kloof buite die dorp San Andrés in Santa Cruz de Tenerife. Die streek van die eiland Tenerife waar die mummie gevind is, die Anaga-massief, is ryk aan argeologiese ontdekkings. Die mummie is van 'n man tussen 25 en 30 jaar oud en is vermoedelik 'n mencey (koning) of ander leiersfiguur in die Guanche-samelewing van sy tyd.
Die mummie is tans in die Museo de la Naturaleza y el Hombre van Santa Cruz de Tenerife.
Arno Jordaan
Arno Jordaan is 'n Suid-Afrikaanse sanger van Afrikaanse musiek. Hy is in 2003 aangewys as naaswenner in kykNET se sangkompetisie, Zing, waar hy saam met sy mededeelnemer, Susan, duette gesing het. Van sy treffers sluit in: Daar is plek vir jou by my, In Die Donker en Aan jou vas.
Persoonlike lewe
Jordaan is getroud met Lizanie en saam het hulle twee kinders.
Cuba
Cuba kan verwys na:
Viëtnam
Viëtnam is die mees oostelike land van Indo-China. Dit is oos van Kambodja en Laos, suid van die Volksrepubliek China en op weskus van die Suid-Chinese See geleë. Daarbenewens deel Viëtnam in die Suid-Chinese See maritieme grense met Filippyne, Maleisië en Indonesië in die ooste en suide, asook Thailand in die Golf van Thailand in die weste. Viëtnam word geografies deur twee riviere gekenmerk: Die Rooirivier in die noorde wat in die Golf van Tonkin uitmond en die die Mekongrivier in die suide wat in die Suid-Chinese See vloei. In die sentrale dele oorheers 'n hoogland die landskap. Phu Quoc is die grootste eiland en is in die Golf van Thailand in die suidweste van Viëtnam geleë.
Die noordelike deel van Viëtnam was vir meer as een millennium deel van die Chinese Keiserryk, vanaf 111 v.C. tot 939 n.C. 'n Onafhanklike Viëtnamese staat is ná die Viëtnamese oorwinning in die Slag van Bạch Đằng-rivier in 939 gestig. Verskeie opeenvolgende keiserlike dinasties het in Viëtnam floreer, toe die land geografies en polities binne-in Suidoos-Asië uitgebrei het, totdat die Indo-China-skiereiland in die middel van die 19de eeu deur Frankryk gekoloniseer is. Ná 'n Japannese besetting in die 1940's het die Viëtnamese teen die Franse heerskap in die Eerste Indo-China-oorlog geveg. Op 2 September 1945 het president Hồ Chí Minh Viëtnam se onafhanklikheid onder die nuwe naam Demokratiese Republiek Viëtnam van Frankryk verklaar. In 1954 het die Viëtnamese die Franse in die Slag van Dien Bien Phu tussen Maart en Mei 1954 oorwin. Vervolgens is Viëtnam polities in twee mededingende state verdeel, Noord-Viëtnam (amptelik die Demokratiese Republiek Viëtnam, hoofstad Hanoi) en Suid-Viëtnam (amptelik die Republiek Viëtnam, hoofstad Saigon). Die konflik tussen die twee Viëtnamese state het vererger en tot die Viëtnamoorlog met swaar gewapende inmenging van die Verenigde State aan die Suid-Viëtnamese kant tussen 1965 en 1973 gelei. Die oorlog het met die Noord-Viëtnamese oorwinning in 1975 geëindig. Vervolgens is Viëtnam onder 'n kommunistiese regering verenig, maar het arm en polities geïsoleer gebly. In 1986 het die Kommunistiese Party van Viëtnam (CPV) 'n reeks ekonomiese en politieke hervormings geloods wat tot Viëtnam se integrasie in die wêreldekonomie gelei het. Viëtnam sal na verwagting in 2020 'n ontwikkelde land wees.
Teen 2010 het Viëtnam diplomatieke betrekkinge met 178 lande aangeknoop. Sedert 2000 is Viëtnam se ekonomiese groeikoers onder die hoogste wêreldwyd en in 2011 het dit die hoogste Global Growth Generators Index onder elf vername ekonomieë gehad. Die suksesvolle ekonomiese hervormings het in 2007 tot Viëtnam se toetreding tot die Wêreldhandelsorganisasie (WTO) gelei. Viëtnam is 'n lidland van die ASEAN, APEC en die Francophonie (OIF). Vietnam Airlines is die nasionale vlagdraerlugredery met sy spilpunt op Tan Son Nhat Internasionale Lughawe naby Ho Chi Minh-stad. Daarbenewens beskik Viëtnam oor twee lae-koste lugrederye: Bamboo Airways en VietJet Air. In onlangse jare het Viëtnam veral onder internasionale toeriste gewild geraak met Unesco-wêrelderfenisgebiede soos die Phong Nha-Ke Bang Nasionale Park en die Sitadel van die Ho-dinastie.
Viëtnam se amptelike taal is Viëtnamees en die Viëtnamese vorm die titulêre nasie van die land. Daarbenewens word ander tale soos Hakka, Kantonees, Khmer en Laosiaans deur minderhede soos Khmer en Thai gebesig. Die land is ook bekend vir sy Viëtnamese kookkuns met geregte soos Phở, 'n tradisionele noedelsoep.
Geskiedenis
Reeds in die 3de eeu v.C. het die Viëtnamese die delta van die Rooirivier (Tonkin) bewoon. Die toenemende druk van die Chinese het uiteindelik daartoe gelei dat Tonkin in 111 v.C. by China ingelyf is.
Ondanks die konflikte tussen die familie Trinh, wat die gesag in die noorde in hulle hande gehad het, en die geslag Nguyen, wat hulle mag, onder meer met die steun van die VOC, geleidelik oor die hele suide, en sedert die 18e eeu ook oor die huidige Kambodja uitgebrei het, het die Viëtnamese kultuur tydens die Le-dinastie (1418–1786) 'n groot bloeityd beleef.
Na 'n kort rebelle van die Tay-Son-broers het Nguyen-Anh in 1802 daarin geslaag om die hele Viëtnam met die steun van enkele Franse raadgewers te herenig. Hy het tot 1819 as keiser Gia-Long geregeer.
Franse kolonisasie
Die Franse het hulle reeds gou ernstig op kolonisering toegespits. In 1859 het hulle die hawe van Saigon beset en in 1862 Cochin-China. In 1885 was die hele Viëtnam beset. Frankryk het sy verowerde gebiede in Vietnam, Laos en Kambodja as een kolonie bestuur en het in 1887 die Indo-Chinese Unie tot stand gebring. Vir Frankryk was Viëtnam veral ekonomies van belang: die land het grondstowwe (rubber, delfstowwe) en rys gelewer, dit was 'n afsetgebied vir die Franse nywerheid en het toegang tot China verskaf.
Deur onder meer belastings en dwangarbeid in te stel, het die Franse daarin geslaag om van goedkoop Viëtnamese arbeid gebruik te maak. Hoewel die Viëtnamese hulle vroeg reeds teen die Franse uitbreiding verset het, het die ekonomiese wêreldkrisis tussen die twee wêreldoorloë, wat ook na Viëtnam deurgewerk het, in groot mate gelei tot die opkoms van 'n sterk Viëtnamese nasionalisme.
Tydens die boereopstande is grootgrondbesit afgeskaf en die grond herverdeel. In 1927 is die Viëtnamese Nasionalistiese Party gestig en in 1930 die Indo-Chinese Kommunistiese Party. Hoewel die Franse hardhandig teen die versetgroepe opgetree het, is die verset nie gesmoor nie. Tydens die Tweede Wêreldoorlog het die koloniale bestuur hom by die pro-Duitse Vichy-regering in Frankryk geskaar en sodoende 'n bondgenoot van Japan geword en op die manier sterk politieke, ekonomiese en militêre mag verkry.
Die Viëtnamese versetgroepe, wat sterk teen die samewerking met Japan gekant was, het hulle kragte in 1941 in die Liga vir die Onafhanklikheid van Viëtnam (Việt Nam độc lập đồng minh, afgekort Việt Minh) saamgesnoer. Die Việt Minh het in die loop van die Tweede Wêreldoorlog daarin geslaag om groot dele van die platteland te bevry, en toe die Japanners oorgee, was hulle die enigste mag wat die militêre en bestuursvakuum kon vul. Die regering wat Japan onder keiser Bao Dai tot stand gebring het, is verslaan en op 2 September 1945 het Ho Tsji-minh, een van die stigterslede van die Indo-Chinese Kommunistiese Party, die Demokratiese Republiek Viëtnam (DAV) uitgeroep.
Op die konferensie van Potsdam in 1945 is daar besluit dat die gebiede wat Japan in Indo-China beset het, onder Chinese en Britse beheer verdeel sou word. Die 16de breedtegraad sou die skeidslyn wees. In die Chinese sone kon die Demokratiese Republiek sy gesag handhaaf, en die sone is Noord-Viëtnam genoem. In die Britte se sone is die terugkeer van die Franse bevorder. Dit het met wapengeweld gepaard gegaan en het eers gedurende 1946 geslaag, waarna die Việt Minh hom teruggetrek en op guerrillaoptrede toegelê het.
Die DAV het intussen algemene verkiesings gereël, wat deur die Việt Minh gewen is. Frankryk het nie die bestaansreg van die DAV ontken nie en het beloof dat 'n referendum oor die posisie van die besette suide gehou sou word. Ná die vertrek van die Chinese het die Franse egter militêre posisies in die noorde ingeneem. Onderhandelinge met Hồ Chí Minh het daartoe gelei dat die Franse Cochin-China as 'n selfstandige vrystaat binne die Indo-Chinese Federasie en die Franse Unie erken het.
Eers in Desember 1949 het Frankryk, deels vanweë druk deur die VSA, die soewereiniteit amptelik oorgedra aan die Staat Viëtnam, met die vroeëre keiser Bao Dai, die laaste lid van die Nguyen-dinastie, as staatshoof. Die DAV is in 1950 deur die Volksrepubliek China, die Sowjetunie en ander sosialistiese lande erken. Die VSA en ander Westerse lande het die Staat Viëtnam erken. Frankryk het in werklikheid steeds hier geheers en het al hoe meer steun van die VSA gekry omdat die land die antikoloniale stryd as deel van die uitbreidende "wêreldkommunisme" beskou het.
Die Việt Minh het intussen soveel as moontlik van die bevolking teen die buitelandse oorheersing gemobiliseer ten einde sy militêre en politieke posisie te verstewig. In 1950 kon daar van guerrillaoptredes oorgegaan word tot 'n konvensionele bewegingsoorlog. Die Franse militêre toestand het verswak en ná die inisiatief van Hồ Chí Minh het Frankryk aangedui dat hy bereid was tot onderhandelinge, waarop 'n konferensie in 1954 in Genève belê is. Met die verowering van die vesting Dien Bien Phu op 7 Mei 1954 het dit duidelik geword dat die Franse 'n nederlaag gely het.
Die militêre verdeling sou tydelik wees: ná twee jaar moes daar in die hele land algemene verkiesings gehou word. Die partye, dit wil sê die DRV en die Staat Viëtnam, sou hulle militêre gebiede intussen afsonderlik bestuur. Die Geneefse ooreenkoms is deur Frankryk, die DRV, Laos, Kambodja, die Sowjetunie, die Volksrepubliek China en die Verenigde Koninkryk onderteken. Die VSA het net "kennis geneem" daarvan en dit nie onderteken nie. Die betrokke partye het verklaar dat hulle nie dreigemente of geweld sou gebruik ten einde die bereiking van die ooreenkoms te dwarsboom nie. In die Eerste Indo-Chinese Oorlog (1946–1954) het 94 000 Franse soldate gesterf, terwyl tussen 500 000 en 750 000 Viëtnamese soldate en burgerlikes volgens skatting omgekom het.
Toenemende Amerikaanse invloed
[[Lêer:First Indochina War map 1954 en.svg|duimnael|Situasie in die Eerste Indo-China-oorlog aan die einde van 1954:
]] Die Weste het op die veranderde toestande gereageer deur die Suidoos-Asiatiese Verdragsorganisasie (SOAVO) tot stand te bring. Die organisasie het die onafhanklikheid van Laos, Kambodja en die Staat Viëtnam gewaarborg met die doel om kommunisme uit die gebied te weer. Die Franse invloed in Suid-Viëtnam is intussen geleidelik deur die van die Amerikaners vervang en die staatshoof Bao Dai deur sy verbete anti-Franse en nasionalistiese premier Ngo Dinh Diem (1901–1963), lid van 'n vername Viëtnamese familie en eksponent van die invloedryke Rooms-Katolieke elite.
Die vervanging moes in 1955 deur ’n verkiesing bevestig word: Diem het net in Saigon alleen meer stemme getrek as wat daar kiesers was. In die plek van die Staat Viëtnam is die Republiek Viëtnam, meestal Suid-Viëtnam genoem, uitgeroep. Hoewel talle groepe hulle teen Diem verset het, het hy met Amerikaanse steun daarin geslaag om sy posisie te handhaaf. Die DRV het daarop aangedring dat daar voorbereidings getref moes word vir die algemene verkiesings waaroor daar in die Geneefse ooreenkoms besluit is.
Diem het ook nie toegegee aan die druk van veral Indië en China om die verkiesings, soos daar ooreengekom is, te hou nie, aangesien Hồ Chí Minh se aanhangers moontlik die verkiesing maklik kon wen. Alle verbinding met die noorde is ook verbreek. Die verset teen Diem, wat aanvanklik fragmentaries en nie baie gewelddadig was nie, het ná 1957 hewiger geword. Die aanval in 1959 op die dorp Tay Ninh was die begin van optredes deur guerrillas wat aanvanklik sterk deur die VSA en Diem onderskat is.
Die verskillende versetgroepe het in 1960 die Nasionale Bevrydingsfront vir Suid-Viëtnam, bekend as die FNL (Frans: Front National de Libération de Sud-Vietnam) tot stand gebring. Teenstanders het die organisasie die Viëtkong, dit wil sê Viëtnamese Kommuniste, genoem. Hoewel die Kommuniste nie in die meerderheid was nie, het hulle dikwels organisatories en militêr 'n leidende rol in die organisasie gespeel, veral in die vroeëre Việt Minh-gebiede.
Die DRV het hom in die vyftigerjare nie juis in die verset in die suide ingemeng nie en het al die aandag aan die opbouing van die land gegee. Die FNL is wel erken, maar is eers later militêr en polities gesteun. Việt Minh-stryders, wat uit die suide afkomstig was en ná die hergroepering in 1954 na die noorde gekom het, het toestemming gekry om hulle by die FNL aan te sluit. Boeddhistiese organisasies, wat Diem steeds groter probleme besorg het, het 'n belangrike rol gespeel in die verset in die suidelike stede.
In November 1963 is daar met die medewerking van die Amerikaanse geheime diens, die CIA, 'n geslaagde staatsgreep uitgevoer, waartydens Diem dood is. Ná 'n kort tyd wat deur talle regeringsveranderinge gekenmerk is, het Nguyen Cao Ky en Nguyen Van Thieu in 1965 as onderskeidelik premier en president aan die bewind gekom. Hulle militêre junta het 'n noodtoestand afgekondig, terwyl die bedrywighede van die neutralisties gesinde strominge die nek ingeslaan is. Later sou Thieu die interne tweestryd met Ky in sy guns besleg.
Tweede Indo-Chinese Oorlog
Later het dit geblyk dat die voorval, wat militêr gesproke nie van enige betekenis was nie, uitgelok is om die Amerikaanse Kongres se toestemming te kry ten einde die aanvalsplanne wat reeds teen Noord-Viëtnam opgestel was, uit te voer. Enkele maande later is daar met stelselmatige bombardemente op die noorde begin. Dit is 3½ jaar lank byna onafgebroke volgehou. Militêre sowel as burgerlike teikens is op groot skaal gebombardeer. Hierop het Noord-Viëtnam gereeld soldate na die suide gestuur, waar die Amerikaanse en Suid-Viëtnamese leër met 71 000 man uit die ander SOAVO-lande aangevul is.
Alle denkbare middele is aangewend om die guerrillastryders en die bevolking wat hulle gesteun het, uit te roei. Allerlei nuwe soorte wapentuig is ontwerp en in die stryd gebruik. Die talle soorte fragmentasiebomme en die bomme met ’n groot lugdrukverplasing was regstreeks teen die bevolking gerig, terwyl die natuurlike omgewing met gifgasse vergiftig is en die tropiese reënwoud, wat dekking kon bied, met ontblaringsmiddels verniel is.
Die VSA het die redes vir die oorlog aan Noord-Viëtnamese infiltrasie en aggressie toegeskryf en verklaar dat daar nie sprake van onderhandelings kan wees as die optredes nie gestaak word nie. Die VSA kon egter nie daarin slaag om die bevrydingsfront in die verdediging te dwing nie. Tydens die Tet-offensief, wat met die Viëtnamese Nuwejaar saamgeval het, is die meeste provinsiale hoofstede in Februarie 1968 (tydelik) deur die FNL beset.
'n Aansienlike deel van die platteland was toe al in die hande van die FNL. Die Tet-offensief het 'n politieke en psigologiese ommekeer teweeggebring: die Amerikaanse openbare mening was onder meer weens die swaar verliese al hoe meer teen die oorlog gekant en president Richard Nixon (1969–1974) het die terugtrekking van Amerikaanse landsoldate en die herstel van vrede beloof.
Viëtnamisering van die oorlog
Die oorlog het voortgegaan, maar is geviëtnamiseer, dit wil sê Suid-Viëtnamese en ander Asiatiese troepe moes die grootste deel van die vegwerk doen. Nadat die bombardemente in die noorde gestaak is, het die VSA en Suid-Viëtnam aan die een kant en die FNL en Noord-Vietnam aan die ander kant in 1968 in Parys met vredesonderhandelinge begin. Op 10 Junie 1969 het die Voorlopige Revolusionêre Regering van Suid-Viëtnam (VVR) tot stand gekom ten einde uitdrukking te gee aan die internasionale erkenning.
Die regering het alle bestuurstake van die bevrydingsfront oorgeneem. Die onderhandelinge het stadig gevorder, terwyl die oorlog in die suide voortgeduur het. Ondanks die Amerikaners en die Suid-Viëtnamese se invalle in Kambodja (April 1970) en Laos (begin 1971), kon hulle nie daarin slaag om die versetbeweging se verbindingsweë al te sny nie. Die Indo-Chinese aard van die Tweede Indo-Chinese Oorlog (1959–1973) is hierdeur beklemtoon. Die VSA het deur middel van bombardemente toegewings van die noorde probeer afdwing, maar sonder welslae.
In die lenteoffensief van 1972 het die VRR sy posisie verbeter, veral in die Sentrale Hooglande, maar daar was nog nie 'n deurbraak nie. In die daaropvolgende maande het die besprekings tussen die Amerikaanse afgevaardigde, dr. Henry Kissinger, en die Viëtnamese Le Due Tho in Oktober 1972 in Parys met groter welslae verloop, waartydens 'n ontwerp-ooreenkoms tot stand gekom het. Die VSA het baie moeite gedoen om die Thieu-regering tot die ontwerp-ooreenkoms te laat instem, maar het ná 'n maand nuwe eise gestel wat veral 'n skeiding tussen noord en suid moes bestendig.
Hulle het hul eise deur die sogenaamde Kersfeesbombardemente op die noorde probeer afdwing. Dit het tot groot internasionale verontwaardiging gelei. Noord-Viëtnam en die VRR het egter nie toegegee nie en die ooreenkoms, wat uiteindelik op 27 Januarie 1973 onderteken is, die sogenaamde Paryse ooreenkomste van 1973, het nie wesenlik van die ontwerp-ooreenkoms afgewyk nie: die onafhanklikheid, soewereiniteit, eenheid en territoriale onskendbaarheid van Viëtnam is ooreenkomstig die Geneefse ooreenkomste van 1954 eerbiedig.
Ná die Paryse ooreenkomste
Die VSA het sy troepe ná die wapenstilstand teruggetrek. Die Viëtnamese troepe het gebly waar hulle was. Die strydmagte mog nie uitgebrei word nie, maar toerusting en manskappe kon wel vervang word. 'n Raad van nasionaleversoening en eendrag is uit die drie politieke strominge saamgestel: die Thieu-regering, die Voorlopige Revolusionêre Regering en die neutraliste (die sogenaamde derde mag). Hierdie raad moes vrye verkiesings oor die toekoms van Viëtnam reël.
Die vereniging van Noord- en Suid-Viëtnam sou stap vir stap en met vreedsame middele geskied. Die ontwikkelinge in die Viëtnamese oorlog ná die Paryse ooreenkomste kan in breë trekke egter vergelyk word met die ontwikkelinge na die Geneefse ooreenkomste van 1954. Die politieke reëlings waartoe daar ooreengekom is, het 'n oorwinning vir die bevrydingsbeweging waarskynlik gemaak. Die VAR en die derde mag het hulle vir die deurvoering daarvan beywer.
Die Thieu-regering het egter die voorbereidings geboikot en geweier om politieke vryhede toe te staan. In reaksie hierop het die teen party (VAR en die regering van Noord-Viëtnam) besluit dat hulle hulle dus ook nie aan die ooreenkomste van Parys gebonde hoef te voel nie. In die VRR-gebied is daar begin met die normalisering van die daaglikse lewe. Die VSA, wat sy soldate teruggetrek het, het Thieu met raadgewers en burgerlike personeel bly steun.
Later in 1973 het Thieu, wat op groot skaal voorrade van die VSA ontvang het, opnuut groot druk op die VRR-gebied uitgeoefen en aanvanklik sekere gebiede verower. Teen die begin van 1974 het die VAR kragdadiger gereageer en het die Thieu-regering weer verliese gely. Die VSA het sy steun nie voortgesit, soos Thieu gehoop het nie. Die Amerikaanse Kongres wou sy kop nie weer in 'n bynes steek nie, en teen die einde van 1974 het die algehele militêre ineenstorting van die Thieu-bewind begin.
Die regeringstroepe moes hulle steeds verder aan die Sentrale Hoogland onttrek, totdat net die groter stede nog in hulle hande gebly het. Binne twee maande is byna die hele gebied noord van Saigon ontruim, dikwels sonder enige gevegte. Ná 'n laaste militêre kragmeting was nog net die hoofstad Saigon self in die Thieu-regering se hande. Politici en betogers in die hoofstad het groot druk op president Thieu uitgeoefen om af te tree en onderhandelinge moontlik te maak.
Thieu het na die Republiek China op Taiwan gevlug, maar sy opvolgers was ook te nou met die ou regime verbonde om vir die VAR aanvaarbaar te wees. Op 30 April 1975 het die toestand onhoudbaar geword, waarna Saigon sonder stryd aan die VAR oorgegee is. Hiermee het die dertigjarige stryd, waarin daar volgens skatting 2,5 miljoen mense dood en 8 miljoen gewond is, tot ’n einde gekom, en het 'n verenigde en onafhanklik Viëtnam op 2 Julie 1976 onder die naam Sosialistiese Republiek Viëtnam tot stand gekom.
Klimaat
Viëtnam het 'n moesonklimaat. In die somer (April tot November) voer die suidwesmoeson vogtige en warm lug in, terwyl die noordoosmoeson in die winter droër en koeler lug invoer. Hoewel die gemiddelde temperature hoog is (27°C), kan dit in die winter in die noorde taamlik koel wees en wissel die temperatuur daar oor die algemeen meer as in die suide. Die gemiddelde reënval is sowat 1 500 mm in die vlaktes en tot 3 750 mm in die hoër liggende gebiede. In die noordelike vlaktes, waar dit koeler is en daar minder verdamping plaasvind, is die reënval voldoende vir tot 2 rysoeste per jaar. Die Viëtnamese kusgebied word ook gereeld deur tifone geteister.